text: 16 верасня адбылася прэм'ера спектакля - «Гарачае сэрца» паводле А.Астроўскага ў рэжысёрскай пастаноўцы заслужанага дзеяча Рэспублікі Беларусь Валянціны Ераньковай.
  Вялікі рускі драматург А.Н.Астроўскі (1823 – 1886) трэцяе стагоддзе з поспехам лідзіруе на тэатральных сцэнах. Сёння рэдка знойдзеш тэатр, дзе б не ставілі вялікага майстра, і кожны зварот да яго адкрывае новыя старонкі тлумачэння сюжэту, характараў і падрабязнасцяў быцця.
  Валянціна Еранькова ўбачыла ў п'есе «Гарачае сэрца» тэатральную дамінанту, пашырыла жанр камедыі, прыўнесла ў яе азарт гульні і лірычныя ноты, убачыла вулічны тэатр, дзе няма межаў паміж тым, як жывуць і прайграюць сваё жыццё героі, напаўняючы яе недарэчнымі падрабязнасцямі, сітуацыямі, канфліктамі.
  Тэатр жыцця ва ўсіх яго выявах нараджае фантазія рэжысёра. Не руйнуючы першакрыніцу, яна рэальнасць ператварае ў маскарад, які часам вырастае з простых бытавых дэталяў.